**Budapest Főváros Önkormányzata Közgyűlésének ……/2019. ( ) önkormányzati rendelete**

**a Főpolgármesteri Hivatalban és a Fővárosi Önkormányzati Rendészeti Igazgatóságnál dolgozó**

**köztisztviselőket megillető szociális, jóléti és egészségügyi juttatásokról szóló 65/2013. (IX. 18.) Főv. Kgy. rendelet módosításáról**

Budapest Főváros Közgyűlése az Alaptörvény 32. cikk (2) bekezdésében meghatározott eredeti jogalkotói hatáskörében és a közszolgálati tisztviselőkről szóló 2011. évi CXCIX. törvény 237. §-ban meghatározott feladatkörében eljárva a következőket rendeli el:

1. **§**

A Főpolgármesteri Hivatalban és a Fővárosi Önkormányzati Rendészeti Igazgatóságnál dolgozó köztisztviselőket megillető szociális, jóléti és egészségügyi juttatásokról szóló 65/2013. (IX. 18.) Főv. Kgy. rendelet (a továbbiakban: Rendelet) 8. § (2) bekezdésében az „szja törvény 71. § (1) bekezdés a)-f) pontjában és (3) bekezdésében meghatározott” szövegrész helyébe az „*szja törvényben meghatározott*” szöveg lép.

1. **§**

A Rendelet a következő 5/A. §-sal egészül ki:

*„5/A. § A Főpolgármesteri Hivatal és a Fővárosi Önkormányzati Rendészeti Igazgatóság a köztisztviselője részére Budapest közigazgatási határán belüli helyi közlekedésre jogosító éves Budapest bérletet biztosít.”*

1. **§**

A rendelet a kihirdetését követő napon lép hatályba.

*Sárádi Kálmánné dr. Tarlós István*

*főjegyző főpolgármester*

**I n d o k o l á s**

**Általános indokolás**

A Főpolgármesteri Hivatalban és a Fővárosi Önkormányzati Rendészeti Igazgatóságnál dolgozó köztisztviselőket megillető szociális, jóléti és egészségügyi juttatásokról szóló 65/2013. (IX. 18.) Főv. Kgy. rendelet (Juttatási rendelet) kiegészül a Főpolgármesteri Hivatal és a Fővárosi Önkormányzati Rendészeti Igazgatóság köztisztviselői részére – a közszolgálati tisztviselőkről szóló 2011. évi CXCIX. törvény 152. §-a alapján, a helyi éves költségvetési rendelet függvényében adható – „Kedvezményes éves Budapest-bérlet csúszó érvényességgel” megnevezésű 12 hónapra érvényes, helyi közlekedésre jogosító bérletet juttatással, a Budapest Főváros Főpolgármesteri Hivatal, a Fővárosi Önkormányzati Rendészeti Igazgatóság és a BKK Budapesti Közlekedési Központ Zártkörűen Működő Részvénytársaság között létrejött adásvételi keretszerződésben foglaltak szerint.

A Juttatási rendelet tervezetéhez a jogalkotásról szóló 2010. évi CXXX. törvény (Jat.) 17. § előírásainak megfelelően hatásvizsgálat készült. A Jat. 19. § (2) bekezdésében előírtaknak megfelelően megtörtént a lakosság közvetlen tájékoztatása a www.budapest.hu honlapon keresztül annak érdekében, hogy az érintettek tudomást szerezzenek a készülő rendelet-tervezetről.

**Részletes indokolás**

*az 1. §-hoz*

A személyi jövedelemadóról rendelkező 1995. évi CXVII. törvény cafetéria keretében választható juttatásokat meghatározó szabályaira való rugalmas hivatkozás technikai jellegű átvezetése a rendeletben.

*a 2. §-hoz*

A rendelet újonnan beiktatott 5/A. §-a nevesíti a köztisztviselők részére biztosított szociális-jóléti támogatásként a Budapest közigazgatási határán belüli helyi közlekedésre jogosító éves Budapest bérletet.

A Kttv. 1. § e) pontja értelmében a képviselő-testület hivatala alatt a közterület-felügyeletet is érteni kell, a Kttv. 240. §-ának szabályozása szerint pedig a köztisztviselőkre vonatkozó Kttv-rendelkezéseket a közszolgálati ügykezelőkre is megfelelően alkalmazni kell.

A Kttv. 237. § alapján a Fővárosi Közgyűlés a Juttatási rendeletében rendelkezik arról, hogy a képviselő-testület hivatala köztisztviselője számára milyen szociális jóléti támogatásokat biztosít.

*a 3. §-hoz*

A rendelet hatálybalépéséről rendelkezik.